हड़बूजी री विसाल मूरती मंडोर (जोधपुर) में बण्यौड़ी देवतावां री साल में आज ई ऊभी है। वियां हड़बूजी ई नीं, बाकी च्यार पीरां गोगाजी, पाबूजी, रामदेवजी अर मेहाजी री ई उणी आकारां री मूरतियां साल में ऊभी है। मंडोर रै उद्यान में अेक ऊभी चट्टान नै खोद-खोद'र बणाईजी अै सगली ई मूरतियां कोई दस-दस फूट ऊंची है। इण साल में शास्त्रोक्त देवतावांई मूरतियां है अर लोक देवतावां री ई। लोक देवतावां री सारी मूरतियां घोड़ै माथै सवार बणाईजी है। लोक देवतावां री आ साल जोधपुर महाराजा अजीतसिंह वि. सं. 1771 मुजब सन् 1714 ई. में बणवाई ही।